

Viite LVM:n lausuntopyyntö LVM 138/05/2014

Asia Lausunto; kansallinen big data strategia

Lausuntopyynnössä kansallisesta big data –strategiasta toivotaan erityisesti palautetta esitetyistä toimenpide-ehdotuksista.

Valtioneuvoston kanslia toteaa, että strategialuonnos on vielä keskeneräinen, tekstissä ajatukset katkeilevat erityisesti alkuosassa ja tekstiä olisi varaa tiivistää. Kirjoitusvirheiden lisäksi myös terminologia kaipaisi terävöittämistä, puhekieltä on runsaasti, vieraskielisiä termejä (”data-driven päätöksenteko”, ”open data –aloitteet”,”datataidot”) käytetään tarpeettomasti ja termien käyttö ei ole johdonmukaista eikä niitä juuri selitetä.

Ehkä alun tekstin keskeneräisyyden vuoksi strategian tavoite jää piiloon ja kolmisenkymmentä toimenpide-ehdotusta hieman irrallisiksi. Ilmeisesti toimenpide-ehdotuksista alue ”tutkimus” puuttuu kokonaan, koska luku on tyhjä.

VNK esittää, että tulisi harkita, onko tarpeen laatia valtioneuvoston periaatepäätöstä. Joka tapauksessa asiakirja vaatii jatkotyöstämistä.

Sisällöllisenä puutteeksi voi lukea sen, että datan omistajuus oli sivuutettu lähes kokonaan. Sitä käsitellään vain luvussa 5.2. Quantified self –liikkeen yhteydessä, mutta muuten tyydytään vain ”suostumukseen” tai ”käyttöoikeuteen”.

Luonnoksessa esitetään toivomus, että liian tiukka lainsäädäntö ei estä datan hyötykäyttöä. Hieman epäselväksi jää, onko strategian oletuksena, että jokainen kansalainen omistaa itseään koskevan tiedon (Viron malli) ja päättää, mihin sitä käyttää. Tällainen päätös saatetaan tarvita, jotta eri lähteiden tietojen yhdistely olisi mahdollista. Nythän on juuri saatu päätös, että esim. sormenjälkirekisterin tietoja ei voi käyttää muuhun kuin alkuperäiseen käyttötarkoitukseen.

Julkinen hallinnon osuus jää niukaksi ja siihen liittyvät toimenpiteet ovat lähinnä jo muissa hankkeissa (Avoimen tiedon ohjelma) käynnistetyt toimenpiteet. Kansainväliset esimerkit täydensivät mahdollisten käyttötapausten luetteloa. Myös kansalaisjärjestöjen osuus jää ohueksi, sitä sivutaan joukkoistamisen osalta, mutta järjestöt itsessään ovat tärkeitä toimijoita.

Näkökulmana tulisi enemmän korostaa eri toimijoiden yhteistyötä, jolla on erittäin suuri merkitys uusien liiketoimintamahdollisuuksien tai päätöksenteon tietopohjan paranemisen kannalta.

Luonnoksessa nostetaan esiin big datan vaatima infrastruktuuri. Toisaalta on tärkeää korostaa big datan merkitystä tutkimuksen infrastruktuurina. Tutkimuksen osalta kannattaa muistaa erilaiset tutkimuksen rahoitusvälineet.

Strategian toimeenpanosta on tarkoitus myöhemmin luoda aikataulutettu ja vastuutettu suunnitelma. Joissakin tämän luonnoksen toimenpide-ehdotuksissa on päällekkäisyyttä ICT 2015 -työryhmän polku 10:n ja avoimen tiedon ohjelmien kanssa, jotka ovat jo käynnistäneet samoja toimenpiteitä. Olisiko kuitenkin mahdollista ottaa aikalisä ja tehdä tästä strategiasta toimeenpanosuunnitelma, jossa keskitytään niihin toimenpiteisiin, joita ei lukuisissa muissa meneillään olevissa ohjelmissa ja hankkeissa tehdä? Näin vältetään päällekkäisyyttä ja saadaan konkreettisia hyötyjä. Tällöin erillistä toimeenpanosuunnitelmaa vastuutuksineen ei tarvittaisi, vaan se syntyisi tässä työssä.

Lausuntopyynnössä kysyttiin myös, minkälaisiin big dataan liittyviin toimiin organisaationne on jo ryhtynyt. Olemme mukana Avoimen tiedon ohjelmassa sekä ICT 2015-työryhmän seurantaryhmässä, joissa osittain samoja asioita edistetään. Kanslia hyödyntää big dataa parantamaan päätöksentekoa. Osana tulevaisuuselonteon toimeenpanoa VNK järjestää yhteistyössä lukuisten muiden toimijoiden kanssa 15.-16.9.2014 Avoimen tiedon messut, joissa big data on yhtenä näkökulmana.

Timo Lankinen

Alivaltiosihteeri

Marit Olander

 Tietohallintopäällikkö